<classify> WAFANYAKAZI wa Mfuko wa Hifadhi ya Jamii NSSF wametakiwa kupata mafunzo yatakayowawezesha kuleta mabadiliko katika utendaji kazi na kupata matokeo chanya katika kuhudumia wanachama na kuongeza tija katika utendaji. Hayo yalisemwa na Mkurugenzi wa Rasilimali Watu na Utawala wa NSSF, Julius Mganga, wakati wa mafunzo ya siku moja yaliyofanyika jijini Dar es Salaam juzi. Mafunzo haya lazima yazae matunda kwa maana ya kwamba tunataka kuona mabadiliko katika uhudumiaji wanachama. Yale mazoea ya watu kuja kazini tu na kuondoka ili mradi tu waonekane wamefika nataka yaondoke, badala yake tunataka watoe huduma kama wanachama na mfuko wanavyotaka, alisema Mganga.Mafunzo hayo pia yaliwashirikisha viongozi wa dini kutokana na umuhimu wao kwa jamii. Akizungumza wakati wa mafunzo hayo, Shehe Issa Othuman, ambaye ni Imamu Mkuu wa Msikiti wa Maamur, Upanga Dar es Salaam, alisema kazi ni ibada, hivyo wafanyakazi hao wanatakiwa kutekeleza wajibu wao wa kufanya kazi kwa sababu ni kama ibada nyingine.  <topic>: kitaifa 